ซื้อหุ้นได้ปันผล3.87%
บจ.แจก3.2แสนล. สภาพคล่องเยอะ มือถือให้ลดลงปีนี้
14 มี.ค. 2555

บจ.แจก3.2แสนล. สภาพคล่องเยอะ มือถือให้ลดลงปีนี้
311 บจ.ขนกำไรกว่า 53% แจกปันผลทั้งสิ้น 3.2 แสนล้านบาท ตอบแทนผู้ถือหุ้น 3.87% ปีนี้คงลดลง หลังมือถือต้องทุ่มเงินลงทุนโครงการ 3จี
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน และผู้จัดการตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียน (บจ.) รวมทั้งสิ้น 311 บริษัท ประกาศจ่ายเงินปันผลมูลค่า 3.26 แสนล้านบาท สำหรับผลการดำเนินงานในปี 2554 โดยคิดเป็นอัตราผลตอบแทนเงินปันผล 3.87% หรือจ่ายในอัตรา 53.42% ของกำไรสุทธิ หรือ Payout Ratio
สำหรับเงินปันผลของปี 2554 เพิ่มขึ้น 7% จากปีก่อน คิดเป็นการเติบโตเฉลี่ยปีละ 16.71% นับแต่ปี 2551 รวมทั้งยังเป็นมูลค่าการจ่ายเงินปันผลที่สูงที่สุดต่อเนื่องเป็นปีที่ 3 นับแต่ปี 2552 
ทั้งนี้ บจ.ให้อัตราผลตอบแทนปันผลประมาณ 3.72% 2.92% และ 3.65% ในช่วง 3 ปีที่ผ่านมา 
สำหรับบริษัทที่จ่ายเงินปันผลจำนวน 311 แห่ง เป็นบริษัทในตลาดหลักทรัพย์ (SET) จำนวน 270 แห่ง มูลค่าเงินปันผลรวม 3.24 แสนล้านบาท โดย 5 บริษัทที่จ่ายสูงสุด คือ บริษัท โทเทิ่ล แอ็คเซ็ส คอมมูนิเคชั่น (DTAC) บริษัท ปตท. (PTT) บริษัท แอดวานซ์ อินโฟร์ เซอร์วิส (ADVANC) บริษัท ปตท.สำรวจและผลิตปิโตรเลียม (PTTEP) และบริษัท ชิน คอร์ปอเรชั่น (INTUCH) ได้ใช้เงินปันผลรวม 139,978 ล้านบาท หรือ 43.16% ของทั้งหมดใน SET 
ขณะที่บริษัทใน mai ที่จ่ายเงินปันผลจำนวน 41 แห่ง เป็นเงินรวม 1,798 ล้านบาท สำหรับ 5 บริษัทที่จ่ายสูงสุด คือ บริษัท โกลด์ไฟน์ แมนูแฟคเจอเรอส์ (GFM) บริษัท ยูนิมิต เอนจิเนียริ่ง (UEC) บริษัท ถิรไทย (TRT) บริษัท เกียรติธนาขนส่ง (KIAT) และบริษัท ยูบิลลี่ เอ็นเตอร์ไพรส์ (JUBILE) มีมูลค่ารวม 566 ล้านบาท หรือ 31.46%
นอกจากนี้ ยังมี บจ.ที่จ่ายหุ้นปันผล (Stock Dividend) อีกจำนวน 24 แห่ง มูลค่ารวม 3.57 หมื่นล้านบาท
“เงินปันผลที่เพิ่มขึ้น สะท้อนถึงผลประกอบการของ บจ.ที่เติบโตต่อเนื่อง และกระแสเงินสดจากการดำเนินงานที่แข็งแกร่ง แม้ว่าในปีที่ผ่านมาผู้ประกอบการต้องเผชิญกับปัญหาต้นทุนเพิ่มและผลกระทบจากสถานการณ์น้ำท่วมก็ตาม” นายชนิตร กล่าว
สำหรับบริษัทที่อยู่ในดัชนี SET High Dividend 30 Index (SETHD) จ่ายเงินรวม 137,350 ล้านบาท คิดเป็นอัตราปันผลตอบแทน 5.02% และอัตราการจ่าย 58.28% ของกำไรสุทธิ 
ทั้งนี้ อัตราผลตอบแทนเงินปันผลจากกำไรปี 2554 ถือว่าสูงผิดปกติ เนื่องจากบริษัทสื่อสารได้จ่ายเงินปันผลพิเศษหลังจากไม่มีการลงทุนในโครงการขนาดใหญ่ 3จี ซึ่งคาดว่าในปีนี้จะจ่ายเงินปันผลปกติลดลง หลังจากมีความจำเป็นต้องใช้เงินลงทุนโครงการใหญ่ดังกล่าว
บริษัทหลักทรัพย์ เอเซีย พลัส ออกบทวิเคราะห์ว่า ดัชนีหุ้นที่ 1,150 จุด คิดเป็นสัดส่วนราคาต่อกำไร (พี/อี) ที่ 15.12 เท่า ถือว่าแพง จึงเป็นผลให้มีการขายหุ้นทำกำไร ทำให้ดัชนีปรับฐานลงได้ในช่วงนี้